*Sajtóközlemény*

**Avalon: Közösségi autózás** **havidíj nélkül BKK-bérlettel rendelkezőknek**

**Budapest, 2015. április 29.** – **Havidíj megfizetése nélkül használhatják az Avalon közösségi autóit azok az ügyfelek, akik a Budapesti Közlekedési Központ által kibocsátott érvényes éves, vagy havi bérlettel rendelkeznek. A leginkább pár órás, városon belüli utakhoz optimális megoldást jelentő szolgáltatást 2015. május 1-től 1000 új ügyfelének ajánlja fel Magyarország piacvezető közösségiautó-szolgáltatója. A kedvezmény a cég minden díjcsomagjára érvényes, és a teljes árú, valamint a kedvezményes BKK-bérlettel rendelkezőkre egyaránt vonatkozik.**

**Akár 8500 forintos havi kedvezményt** is kaphatnak azok az ügyfelek, akik május 1-től veszik igénybe hazánk első közösségi autó szolgáltatását. A Budapesti Közlekedési Központ (BKK) érvényes éves vagy havi, teljes vagy kedvezményes árú (diák, nyugdíjas) bérletével rendelkezők **akár már félórás időtávra is használhatják a carsharing szolgáltatást, és számos autótípus (a városi minitől a 9 személyes furgonig**) közül választhatják ki az igényeiknek és az adott élethelyzetnek megfelelő közösségi autót.

***„Különböző helyzetekben ugyanis más-más autóra lehet szükség”*** *-* fejti ki Sződi János, az Avalon CarSharing ügyvezető igazgatója. *„****Emellett előfordulnak olyan tipikus szituációk****, például nagybevásárlás, csomagszállítás, költözés,* ***amikor a*** *Budapesti Közlekedési Központ által biztosított* ***közösségi közlekedés nem jelent optimális megoldást az utazásra****, a taxi pedig indokolatlanul magas költséget jelentene az utazóknak.* ***Fontosnak tartjuk, hogy a BKK szolgáltatásait rendszeresen használó, főleg Budapest belvárosában élők számára egy költséghatékony, kényelmes, és egyedi igényekre szabható, széles réteg számára elérhető szolgáltatást nyújtsunk****”.*

Hozzátette, hogy **Budapesten havonta összesen több százezer teljes, illetve kedvezményes árú tanuló- és nyugdíjasbérletet értékesítenek,** azaz az Avalon lépése nagyon sok embernek kínál kedvező lehetőséget.

Az Avalon Budapesten **már 2013-ban megnyitotta az első közösségiautó-átadó állomását**, majd az autópontok számát 2014 szeptemberében négy belvárosi helyszínnel bővítette. Nem véletlen a belvárosi fókusz, hiszen **az európai tapasztalatok szerint a carsharing szolgáltatás leginkább a környezettudatos és költségérzékeny nagyvárosi emberek körében népszerű**. Azoknak a városi lakosoknak, **akik** rendszerint tömegközlekedéssel utaznak **és autójukat nem mindennap használják hosszabb távokra**, **egyszerűen nem éri meg saját autót tartani**, amennyiben az autó vételára mellett az elkerülhetetlen járulékos költségeket is figyelembe vesszük.

Mivel egy autót többen is használhatnak, **a rendszer 6-10 parkolóhely kiváltására is alkalmas**, ezáltal csökkenthetők a parkolási problémák és az azokkal összefüggő „helykereső” autózás is. Az Avalon CarSharing elemzése kimutatta, **hogy havi 150 ezer forintnál is többe kerülhet egy új, alsóközép-kategóriás autó fenntartása** annak, aki parkolóhelyet bérel, casco-biztosítással rendelkezik, és éves szinten 10 ezer kilométernyit autózik, **míg közösségi autóhasználattal** szinte azonos felhasználási feltételek mellett **legalább 20%-kal csökkenthetőek ezek a költségek.**

A közösségi autózás közel másfél éves tapasztalatait összefoglalva Sződi János elmondta: **a magyar felhasználók egyre inkább követik** azokat **a trendeket**, amelyek például a nyugat-európai viszonyok között fejlettnek mondható német carsharing piacon tapasztalhatóak. Míg a kezdetekkor hazánkban átlagosan 4 óra 17 perces időtávra vették igénybe a közösségi autókat, **mára ez 3 óra 56 percre változott, ami már közelebb áll a fejlettebb piacokon jellemző**, 2-2,5 óra átlagos használati időhöz. A megtett kilométereket tekintve 2014 elején Magyarországon a magánemberek átlagban körülbelül 47,9 kilométert autóztak alkalmanként, ami a mintegy dupláját jelentette a nyugat-európai átlagnak. Mára az átlagosan megtett kilométerek száma 41,6-ra csökkent, így ezen e téren is közelebb kerültünk a nyugati országok átlagához.

*„A változás hátterében az áll, hogy mára* ***már honfitársaink is tudatosabban és előre megtervezve, kevesebb ideig használják az autókat, és rövidebb utakat tesznek meg velük****”-* tette hozzá az ügyvezető.

**Az AVALON CarSharingről**

Az Avalon CarSharing tulajdonosa, az Avalon Car(e) Services Kft. 1999-ben autókölcsönzéssel kezdte tevékenységét, és ma már több mint száz gépjármű bérbeadását koordinálja, miközben ügyfelei között egyaránt megtalálhatók bel- és külföldi cégek, magánszemélyek. A cégcsoport, amely 3 belföldi magánszemély tulajdonában áll, 2002-ben nyitotta meg autószervizét, mellyel eleinte a tulajdonában lévő gépjárművek állapotát biztosította. Újabban a Bosch Car Service hálózat tagjaként a nemzetközi előírásoknak megfelelő színvonalon nyújtja szervizszolgáltatásait minden érdeklődőnek, illetve karbantartja saját flottájának autóit. Az Avalon 2011-ben kötelezte el magát a carsharing (közösségi autózás) koncepciója mellett, és az országban elsőként 2013 őszén indította el szolgáltatását Budapesten. A vállalat három fő üzletágában – Avalon Rent a Care, Avalon Bosch Car Service és Avalon CarSharing – ma már több mint harminc főt foglalkoztat. A hazánkban működő, független magyar autókölcsönzők közül a top 3-ba sorolható cég árbevétele 2013-ban elérte a 310 millió forintot. 2014 februárjában pedig Sződi János ügyvezető igazgató átvehette a Magyar Autókölcsönzők Szövetsége (MAKSZ) az „Év Autókölcsönzője 2013” díját.

**2014 szeptemberében az Avalon CarSharing a következő helyeken nyitotta meg új autópontjait:**

* **VI. kerület:** Opera parkoló, Zichy Jenő u. 9., illetve Weiner parkoló, Weiner Leó u. 16.
* **VII. kerület:** Holló parkoló, Holló u. 6., valamint Akácfa parkoló, Akácfa u. 12–14.

A 2014 őszén átadott helyek érdekessége, hogy mindegyik fedett parkolóházban helyezkedik el, ezért a felhasználók komfortosabban vehetik igénybe a szolgáltatást.